Hrvatski učenici nisu produkt, nego nusprodukt školstva koje potiče prosječnost, a gasi izvrsnost, rekao je varaždinski maturant koji je s bratom Markom višestruko nagrađivan na Olimpijadama znanja, pred predsjednicom Kolindom Grabar-Kitarović i ministricom obrazovanja Blaženkom Divjak

Svima nam je – školstvu, politici, državi i medijima, održao lekciju, i neka je, možda nam obrazovanje onih na kojima svijet ostaje postane mrvicu važnije nego što je sada. Ilija Srpak – sad bivši učenik Prve gimnazije Varaždin i dobitnik, samo ove školske godine, petog Oskara znanja – održao je na dodjeli ovog velikog priznanja nadarenim učenicima impresivan devetominutni govor, najiskreniju moguću lekciju obrazovanju u Hrvatskoj, punu mladalačkog poleta, ali i zrele hrabrosti.

U vrijeme kad svaki hrvatski sportski uspjeh slavimo na trgovima, i aktere tih uspjeha dočekujemo na aerodromima, Ilija nas je, s pravom, upitao koliko smo popratili, primjerice, medalje koje su hrvatski učenici donijeli, pa tako i on, s Olimpijada znanja u Argentini, s Tajlanda, s brojnih drugih natjecanja.

– No mediji samo odražavaju opću situaciju – u Hrvatskoj je znanje zadnja rupa na svirali. Prije tri godine skoro je došlo do ukidanja Oskara znanja, jednog od rijetkih događaja koji slave nadarene učenike. U Srbiji se nagrade za uspjehe na Olimpijadama znanja kreću od 8,5 do 12 tisuća kuna, a kod nas ih ili nema, ili iznose do tisuću kuna. I onda smo mi razvijeniji?!”, nizao je Ilija u svom govoru kritiku društvu, dodajući i to kako i profesori rade velike propuste, a previše im arogancije, dodao je, ne dozvoljava da vlastite greške priznaju. »Autoritet profesora se previše zlorabi, makar u znanosti autoriteta nema, važno je samo ono što je točno. Biti profesor je puno više nego samo ispričati gradivo, zato to i jest tako teško«, zaključio je ovaj 19-godišnji mladić iz Kučan Marofa, mjesta pored Varaždina, kojeg smo posjetili u njegovom domu.

Mama Dunja i tata Josip inženjeri elektrotehnike

Ilijinu obitelj čine mama Dunja i tata Josip, oboje inženjeri elektrotehnike, kao i mlađi brat Marko, koji je u ovoj školskoj godini, kao učenik 2. razreda Prve gimnazije Varaždin, primio četiri Oskara znanja. Marko je državni prvak iz fizike i informatike, a uz to je na međunarodnim natjecanjima osvojio srebro na Prirodoslovnoj olimpijadi Europske unije – EUSO u Sloveniji te treće mjesto na ACSL All-Star 2018. u Rhode Islandsu. Dok smo mi bili kod Ilije u Kučan Marofu on je bio u Kampu mladih informatičara Hrvatske u gradu Krku.

Ilija je, nabrojimo samo najrecentnije uspjehe. U ovoj školskoj godini osvojio četiri medalje na međunarodnim natjecanjima – srebrne medalje na Međunarodnoj kemijskoj olimpijadi u Tajlandu i na Mendeljejevoj olimpijadi u Bjelorusiji, a bronce na 2. Europskoj fizičkoj olimpijadi u Rusiji te na Međunarodnoj olimpijadi iz astronomije i astrofizike u Tajlandu. Uz to je postao državni prvak iz astronomije te je izabran za najboljeg učenika završnih razreda srednjih škola Varaždinske županije. Bilo do varaždinske vode, zraka ili hrane, ili ipak do poticanja nadarenosti u školama – valja primijetiti da su učenici iz Varaždinske županije osvojili čak 28 Oskara znanja.